钦定古今图书集成/明伦汇编/氏族典/第272卷 > 王鹗
## 钦定古今图书集成/明伦汇编/氏族典/第272卷 > 王鹗

按《元史王鹗传》：“鹗字百一，曹州东明人。曾祖成祖立，
父琛。鹗始生，有大鸟止于庭，乡先生张大渊曰：‘鹗也，
是儿其有大名乎’？因名之。幼聪悟，长工词赋。金正大
元年，中进士第一甲第一人出身，授应奉翰林文字。
六年，授归德府判官，行亳州城父令。七年，改同知申
州事，行蔡州汝阳令，丁母忧。天兴二年，金主迁蔡，起”
复授尚书省右司都事，升左右司郎中。三年，蔡陷，将
被杀，万户张柔闻其名，救之，辇归，馆于保州。甲辰冬，
世祖在藩邸，访求遗逸之士，遣使聘鹗。及即位，授翰
林学士承旨，制诰典章，皆所裁定。至元五年，乞致仕。
十年卒，谥文康。鹗性乐易，为文章不事雕饰。无子，以
婿周铎子之纲承其祀。之纲官至翰林侍讲学士。